REGOLAMENT TAL-KUMMISSJONI (KE) Nru 434/2008
ta' l-20 ta’ Mejju 2008
li jintroduċi denominazzjoni fir-Reġistru tad-denominazzjonijiet protetti ta' l-oriġini u l-indikazzjonijiet ġeografiċi protetti Cordero de Navarra jew Nafarroako Arkumea (IĠP)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 510/2006 ta' l-20 ta' Marzu 2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini tal-prodotti agrikoli u l-oġġetti ta' l-ikel (1), u b'mod partikolari l-Artikolu 7(5) tiegħu,
Billi:
(1)
Skond l-Artikolu 6(2) tar-Regolament (KE) Nru 510/2006 u b'applikazzjoni ta' l-Artikolu 17(2) ta' l-imsemmi Regolament, l-applikazzjoni mressqa minn Spanja għar-reġistrazzjoni tad-denominazzjoni “Cordero de Navarra” jew “Nafarroako Arkumea” ġiet ippubblikata fil-Ġurnal Uffiċjali ta' l-Unjoni Ewropea (2).
(2)
F'konformità ma' l-Artikolu 7(3)(c) tar-Regolament (KE) Nru 510/2006, Franza ddikjarat li hija kontra din ir-reġistrazzjoni. B'mod partikolari, fid-dikjarazzjoni ta' oppożizzjoni tagħha, Franza indikat li rreġistrazzjoni tad-denominazzjoni “Cordero de Navarra” jew “Nafarroako Arkumea” tkun ta' preġudizzju għall-eżistenza ta' prodotti li jinsabu fis-suq legalment u li r-reġistrazzjoni tagħhom bħala indikazjoni ġeografika protetta, bħala “Agneau de lait des Pyrénées” ilha tiġi pproċessata mill-awtoritajiet nazzjonali mis-sena 2000. Iż-żona ġeografika delimitata ta' din it-talba għar-reġistrazzjoni tinkludi r-reġjun tan-Navarra t'Isfel ta' dari, magħruf ukoll bl-isem tan-“Navarra Franċiża”.
(3)
B'ittra tat-22 ta’ Mejju 2007, il-Kummissjoni stiednet lill-Istati Membri kkonċernati biex jibdew il-konsultazzjoni rilevanti bejniethom.
(4)
Ġaladarba ma ntlaħaq l-ebda qbil bejn Spanja u Franza fi żmien sitt xhur, il-Kummissjoni jeħtiġilha tadotta deċiżjoni skond il-proċedura stipulata fl-Artikolu 15(2) tar-Regolament (KE) Nru 510/2006. Fid-dawl tat-tagħrif mogħti minn Franza, il-Kummissjoni mhijiex fil-qagħda li tikkonkludi li r-reġistrazzjoni ta' l-isem “Cordero de Navarra” jew “Nafarroako Arkumea” tista' tkun ta' ħsara għad-drittijiet tal-produtturi ta' l-“Agneau de lait des Pyrénées”. Fil-fatt, id-dikjarazzjoni ta' oppożizzjoni ma tippermettix li jkun konkluż li l-produzzjoni tal-ħaruf fiż-żona ta' dari tan-Navarra t'Isfel tinbiegħ bl-użu tat-terminu “Navarra”.
(5)
Fid-dawl ta' dawn il-fatti, id-denominazzjoni “Cordero de Navarra” jew “Nafarroako Arkumea” għandha tkun irreġistrata skond l-Artikolu 7(4) tar-Regolament (KE) Nru 510/2006.
(6)
Il-miżuri pprovduti f'dan ir-Regolament huma konformi ma' l-opinjoni tal-Kumitat Permanenti għall-indikazzjonijiet ġeografiċi u għad-denominazzjonijiet ta' l-oriġini protetti,
ADOTTAT DAN IR-REGOLAMENT:
Artikolu 1
Id-denominazzjoni msemmija fl-Anness ta' dan ir-Regolament għandha tiġi rreġistrata.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Mejju 2008.